Olav Akselsen (Arbeiderpartiet), 2004-11-25:
Heldigvis går det betre i norsk økonomi. Optimismen i næringslivet aukar. Men trass i dette ser det ut som om arbeidsløysa har bite seg fast på eit høgt nivå. Nærmare 100 000 ledige krev aktiv handling. Arbeid til alle er eit hovudsatsingsområde for Arbeidarpartiet i vårt budsjett for neste år. For Arbeidarpartiet vil full sysselsetjing alltid vera det viktigaste målet i den økonomiske politikken. Me seier nei til skattelette til dei som treng det minst. Me seier òg nei til usosial avgiftsauke, som regjeringspartia og Framstegspartiet går inn for. Me vil heller ha ein sterkare innsats for å tryggja og skapa nye arbeidsplassar. Me vil òg auka innsatsen for dei ledige. Arbeidarpartiet vil fylla opp igjen verktøykassen. Gjennom aktiv næringspolitikk og målretta tiltak vil me få fleire hender i arbeid. Vår satsing på betre kommuneøkonomi vil òg gje fleire nye arbeidsplassar. På måndag fekk me melding om at 350 norske sjøfolk får sparken. Regjeringspartia har fått det som dei vil. Fjord Line må flagga ut som følgje av Regjeringa sin politikk. Color Line vurderer å følgja etter. Ved å fjerna nettolønnsordninga for norske sjøfolk har ein teke frå dei moglegheita til å hevda seg i konkurransen med sjøfolk frå landa rundt oss. Ønskjer me å ta vare på norsk maritim kompetanse, og ønskjer me norske sjøfolk, må me ha omtrent dei same rammevilkåra som det nabolanda våre har. Regjeringspartia har fått gjennomslag for å forverra rammevilkåra, slik at våre sjøfolk blir 40 pst. dyrare over natta. Å tru at ein skal kunna hevda seg i konkurransen under så ulike forhold, vil vera det same som å tru at norske skiløparar skal kunna hevda seg internasjonalt sjølv om dei var tvinga til å gå på gamle treski og med Rottefella-bindingar. EU fører ein aktiv politikk på dette området, og legg opp til gode vilkår for sine reiarlag og sjøfolk. Arbeidarpartiet vil ta vare på og vidareutvikla den maritime sektoren. Derfor ønskjer me òg å vidareføra dei ordningane me har på dette området, og me vil òg utvida desse til andre fartøysgrupper som er i direkte konkurranse. Me vil derfor utvida nettolønnsordninga til å gjelda alle norske sjøfolk om bord i konkurranseutsette skip i NOR-flåten. På den måten følgjer me i Arbeidarpartiet opp våre lovnader til denne bransjen. Eg konstaterer at regjeringspartia gjer det motsette. Arbeidarpartiet vil auka løyvingane til Innovasjon Norge for å sikra nyskaping, vekst og sysselsetjing. Det er mangel på nok risikovillig kapital i norsk næringsliv. For å skapa vekst og nye arbeidsplassar må staten vera med, særleg i oppstartsfasen. Gjennom det offentlege verkemiddelapparatet kan gründerar og andre med gode idear få sett desse ut i livet. Undersøkingar viser at ei slik satsing gjev både bedriftsøkonomiske og samfunnsøkonomiske gevinstar i form av nye arbeidsplassar over heile landet. Me har derfor foreslått å auka løyvingane på dette området. I samband med budsjettforliket frå i fjor fekk Arbeidarpartiet gjennomslag for å gjennomføra det såkalla NOx-programmet. Ved å støtta overgang til ny teknologi i gamle båtmotorar kan ein få ein kraftig reduksjon i utsleppa, samtidig som me sikrar sysselsetjinga. Regjeringa foreslår ikkje å vidareføra dette programmet, sjølv om me har forplikta oss til ein kraftig reduksjon av våre NOx-utslepp. For Arbeidarpartiet er det viktig at dette programmet blir vidareført, og me har derfor òg til neste år løyvt pengar til dette formålet. Nok ein gong foreslo Regjeringa å forverra permitteringsordninga. Det er ein effektiv måte å auka arbeidsløysa i Noreg på. I mange bransjar er det svingingar i aktiviteten på oppdragsmengda. Det kan derfor til tider vera nødvendig å permittera tilsette for kortare eller lengre tid. Dersom permitteringsordninga blir for dårleg, vil folk bli sagde opp i staden. Eg har besøkt fleire bedrifter som har store problem med permitteringslova, og meldinga frå desse er at ein no vil ha færre tilsette og heller leiga inn folk dersom dei får ein aktivitetsoppgang. Forslaget frå Regjeringa vil forsterka denne trenden. Eg føler meg nokså sikker på at det òg er ein vilja politikk, nemleg at fleire skal over på mellombelse kontraktar og tilsetjingsforhold. Regjeringa foreslår endringar i sjukelønnsordninga. At dette er eit klart brott på ein inngådd avtale, er éi side, men i tillegg påfører det næringslivet store ekstrakostnader. Eg er glad for at det ikkje blir fleirtal for dette i dag, men eg skjønner at det blir ein ny debatt allereie i juni, så føreseieleg kan ein i alle fall ikkje seia at det er på dette området.